《咏菊答须竹》
明代·王夫之

选芳宜隐秀，经岁得秋情。苗浅春滋弱，心微露贮轻。

啼莺无醒梦，飞絮谢思萦。雨浃浮光上，吹暄逸态呈。

蠹憎痕屡剔，丝繫玉防倾。爱惜消长日，从容养静萌。

荷风熏晚绿，蕉雾洒孤荣。叶叶容迟上，亭亭有独擎。

艰难出畏景，珍重享西清。紫葆光初透，珠胎润巳滢。

竹枝留上番，梅影剪疏横。专气邀金液，丰仁长玉婴。

星榆方历历，云朵遂盈盈。土德先推王，冰心亦保贞。

有时浴紫水，终不炫丹猩。香外幽难似，薰馀静不撄。

肃然登鼻观，嗒尔偃心旌。龙腊痴谁妒，薝葡逸未平。

霄空霜一色，天迥月三更。倦赏愁寒夕，邀欢暂晚晴。

袂辞歧路把，目厌满堂成。桂酿聊孤酌，莼丝小佐羹。

催开辞羯鼓，过访待缑笙。巳事开三径，端居爱九名。

同床犹各梦，顾影易魂惊。身后从冰雪，魂归返日精。

摧芳宁问落，涤月不辞烹。君意如相念，殷勤访夕英。

作者简介：王夫之（1619年10月7日－1692年2月18日），字而农，号姜斋、又号夕堂，湖广衡州府衡阳县（今湖南衡阳）人。他与顾炎武、黄宗羲并称明清之际三大思想家。其著有《周易外传》、《黄书》、《尚书引义》、《永历实录》、《春秋世论》、《噩梦》、《读通鉴论》、《宋论》等书。王夫之自幼跟随自己的父兄读书，青年时期王夫之积极参加反清起义，晚年王夫之隐居于石船山，著书立传，自署船山病叟、南岳遗民，学者遂称之为船山先生。